kardosdrur/scandi-wiki huggingface dataset:
Gaston Salmon

Gaston Salmon (født 5. marts 1878, død 30. april 1918) var en belgisk fægter, som deltog i OL 1912 i Stockholm.

Ved OL 1912 stillede han op i fleuret individuelt, men gik ikke videre fra første runde med en fjerdeplads i sin pulje. Desuden deltog han i kårde, både individuelt og i holdkonkurrencen. I den individuelle konkurrence blev han som i fleuret elimineret i første runde, men i holdkonkurrencen vandt belgierne i indledende runde over Rusland, og skønt de tabte i semifinalepuljen til Sverige, var sejre over Tyskland og Grækenland nok til at sende dem i finalen. Her fik de revanche mod Sverige og vandt desuden over Storbritannien, der fik sølv, og Holland, der fik bronze, hvilket sikrede belgierne guldet.

Referencer

Eksterne henvisninger 

Jøder fra Belgien
Fægtere fra Belgien
Deltagere for Belgien ved sommer-OL 1912
Olympiske mestre fra Belgien
Robert Hennet

Robert Joseph Charles Hennet (født 22. januar 1886, død 2. juli 1957) var en belgisk fægter, som deltog to olympiske lege før og efter første verdenskrig.

Ved OL 1912 i Stockholm deltog Hennet i fleuret individuelt og kårde samt sabel i holdkonkurrencerne. I fleuret blev han nummer to i sin førsterundepulje, hvorpå han vandt sin kvartfinalepulje, inden en femteplads i semifinalen blev endestationen i konkurrencen. I kårde vandt belgierne i indledende runde over Rusland, og skønt de tabte i semifinalepuljen til Sverige, var sejre over Tyskland og Grækenland nok til at sende dem i finalen. Her fik de revanche mod Sverige og vandt desuden over Storbritannien, der fik sølv, og Holland, der fik bronze, hvilket sikrede dem guldet. I sabel var han med på det belgiske hold, der efter en delt førsteplads i indledende pulje blev treer i semifinalen, som blev endestationen og gav en samlet delt femteplads.

Ved OL 1920 i Antwerpen var Hennet med på holdet i fleuret, hvor belgierne med en fjerdeplads i indledende runde var ude af turneringen. Han stillede også op i sabel, både individuelt og i holdkonkurrencen. I den individuelle konkurrence blev han nummer to i sin indledende pulje og nummer fire i semifinalepuljen. I finalen vandt han fem matcher og tabte seks, hvilket indbragte ham en samlet syvendeplads. I holdkonkurrencen deltog alle hold i finalen, hvor belgierne med fire matchsejre og tre nederlag endte på en fjerdeplads.

Referencer

Eksterne henvisninger 

Fægtere fra Belgien
Deltagere for Belgien ved sommer-OL 1912
Deltagere for Belgien ved sommer-OL 1920
Olympiske mestre fra Belgien
Den store bølge ud for Kanagawa

Den store bølge ud for Kanagawa er et træsnit af den japanske kunstner Hokusai. Den japanske titel, 神奈川沖浪裏 Kanagawa-oki nami-ura, betyder direkte oversat "Under en bølge ud for Kanagawa". Billedet er også kendt som Den store Bølge eller blot som Bølgen.

Billedet er et eksempel på ukiyo-e-kunst, der er skildringer af hverdagslivet. Det blev offentliggjort mellem 1830 og 1833 (Edo-perioden) som det første i Hokusais træsnitserie Seksogtredve udsigter til Fuji. Det er Hokusais mest berømte værk og er et af de mest kendte japanske kunstværker i verden.
Billedet skildrer en kæmpemæssig bølge, der truer bådene nær det japanske præfektur Kanagawa. Bølgen bliver ofte opfattet som en tsunami, men, som billedets titel antyder, er den mere sandsynligt en stor okinami, en bølge på det åbne hav. Ligesom de øvrige træsnit i serien gengiver Den store bølge ud for Kanagawa et område omkring bjerget Fuji, der kan ses i billedets baggrund.

Der er eksemplarer af træsnittet i mange vestlige samlinger, bl.a. på Metropolitan Museum of Art i New York, British Museum i London, Art Institute of Chicago og i Claude Monets hus in Giverny, Frankrig.

Kunst fra Japan
Nicolaus Sigismund Bauer

Nicolaus Sigismund Bauer (døbt 10. juni 1720 i Hamborg – 25. august 1777) var en holstensk bygmester.
Han var søn af Andreas Martin Bauer og blev 1761 ved fyrstendømmet Plöns hjemfald til den danske krone antaget i dansk tjeneste som kgl. bygmester. Ved Johann Gottfried Rosenbergs død 1776 overtog Bauer hans embede i Slesvig og Holsten med tillæg af det plönske distrikt og med 800 rigsdaler i årlig gage. Han udnævntes 22. maj 1777 til landbygmester i Hertugdømmerne, men døde i august samme år. Han blev efterfulgt af Johann Hermann von Motz.

Fra Bauers korte virke i dansk tjeneste kendes kun hans planer over renæssanceslottene Ahrensbök syd for Eutin (1765, nedrevet kort efter) med haveplan hertil (1765) og Reinfeld i Stormarn (1765, nedrevet 1773), som i dag udgør en værdifuld dokumentation for anlæggenes udformning. 

Bauer blev gift 29. juli 1767 i Plön med Margarethe Catharina Christiana Schwartz (8. september 1745 i Plön – død tidligst 1777), datter af Johann Schwartz og Margarethe Dorthe Schwartz.

Kilder 
 

Personer fra Hamborg
Hofbygmestre fra Danmark
Tyskere i 1700-tallet
Danskere i 1700-tallet
Arkitekter fra Danmark
Frokost i det grønne

Frokost i det grønne (fransk: Le déjeuner sur l'herbe) er et oliemaleri skabt af den franske maler Édouard Manet i 1862 og 1863. Maleriet forstiller en nøgen kvinde og en letpåklædt kvinde på picnic ude i naturen med to fuldt påklædte mænd. Da maleriet ikke blev udtaget til at blive udstillet ved Parisersalonen i 1863, benyttede Manet lejligheden til at udstille maleriet og to andre på udstillingen De afvistes salon (Salon des Refusés). Her blev maleriet offentlig kendt, blandt andet på grund af det kontroversielle i, at kvinderne på maleriet kunne opfattes som prostituerede. Maleriet opbevares nu på Musée d'Orsay i Paris. En mindre og tidligere version kan ses på Courtauld Gallery i London.

Malerier af Édouard Manet
Malerier fra 1863
Johannes Hansen (gymnast)

Johannes Hansen (6. december 1882 i Malt – 20. oktober 1959 i Gentofte) var en dansk gymnast som deltog i OL 1912 i Stockholm.

Hansen vandt en sølvmedalje i gymnastik under OL 1912 i Stockholm. Han var med på det danske hold som kom på en andenplads for hold i svensk system. Hold fra tre nationer var med i konkurrencen, der blev afholdt på Stockholms Stadion.

Eksterne henvisninger 
 Johannes Hansen Biography and Olympic Results – Olympics at Sports-Reference.com  

Gymnaster fra Danmark
Olympiske sølvmedaljevindere fra Danmark
Deltagere for Danmark ved sommer-OL 1912
Rasmus Hansen (gymnast)

Rasmus Hansen (13. januar 1885 i Flemløse – 3. juli 1967 i Viby) var en dansk gymnast som deltog i OL 1912 i Stockholm.

Hansen vandt en sølvmedalje i gymnastik under OL 1912 i Stockholm. Han var med på det danske hold som kom på en andenplads for hold i svensk system. Hold fra tre nationer var med i konkurrencen, der blev afholdt på Stockholms Stadion.

Eksterne henvisninger 
 Rasmus Hansen Biography and Olympic Results – Olympics at Sports-Reference.com  

Gymnaster fra Danmark
Olympiske sølvmedaljevindere fra Danmark
Deltagere for Danmark ved sommer-OL 1912
Selvportræt (Dürer, München)

Selvportræt er et maleri af den tyske renæssancekunstner Albrecht Dürer. Dürer malede portrættet tidligt i 1500 lige før sin 29-års fødselsdag. Maleriet er det sidste af Dürers tre selvportrætter og anses for at være det mest personlige, ikoniske, komplekse og bedst kendte af disse.

Det mest bemærkelsesværdige ved selvportrættet er ligheden med tidligere fremstillinger af Kristus. Ligheden kan findes i, at selvportrættet benytter sig af de samme virkemidler, herunder symmetri, mørke farver og måden hvorpå motivet ser på betragteren og holder sin hånd på midten af brystet, som var han midt i en velsignelse.

Maleriet opbevares på det tyske kunstmuseum Alte Pinakothek i München.

Malerier fra Tyskland
Carl Gottlob Joachim von der Lühe

Carl Gottlob Joachim von der Lühe (døbt 16. juli 1755, død 5. december 1831) var en dansk officer og kammerherre, halvbror til Christian Carl Frederik Ludvig von der Lühe.

Han var søn af overpræsident, kammerherre, gehejmeråd, Hvid Ridder, senere gehejmekonferensråd og Blå Ridder Volrad August von der Lühe og 1. hustru Cathrine Marie von Vieregg. Han blev 1761 volontør kadet i Søetaten, 1765 kadet, sekondløjtnant og samme år kammerjunker, men tog 3. februar 1777 afsked. I stedet gik han 12. marts samme år over i Hæren, blev sekondløjtnant à la suite i Jydske Regiment Rytteri, 1778 premierløjtnant i 4. Husareskadron og 29. maj 1782 dimitteret med ritmesters karakter. 

1783 blev von der Lühe exam.jur., 1793 kammerherre, 1804 major à la suite i Østre jydske Landeværnsregiment, 1805 sat i nummer som kompagnichef, 1807 atter sat à la suite, 1808 forsat til 2. jydske Regiments annekterede bataljon og fik 16. januar 1810 afsked med tilladelse til at bære to epauletter. 8. april 1811 fik han nyt afskedspatent som oberstløjtnant.

Han ægtede 14. oktober 1788 Mariane Dorothea de Trappaud (1746-1808), datter af amtmand Ditlev de Trappaud og Anna Dorothea Vieth. De blev 20. april 1791 separerede, og ægteskabet opløst 6. november 1795, hvorefter hun førte navnet Holck (hun blev gift 1. gang 31. maj 1776 med Burchard Georg greve Holck, død 8. juni 1785).

Noter

Referencer 

Carl Gottlob Joachim
Kammerherrer fra Danmark
Søofficerer fra Danmark
Kavaleriofficerer fra Danmark
Danskere i 1700-tallet
Danskere i 1800-tallet
Jurister fra Danmark
Erindringens bestandighed

Erindringens bestandighed (; ) er et maleri fra 1931 af den spanske kunstner Salvador Dalí. Det er et af hans mest kendte værker, som introducerer de "smeltende" ure, som indgår i mange af hans efterfølgende værker.

Ifølge kunstneren var hovedinspirationen for maleriet en moden camembert-ost. Efter at have studeret ostens bløde og udflydende form vendte han tilbage til et tidligere uafsluttet maleri af de glatte klipper på den catalanske kyst, og i løbet af to timer havde han udtænkt motivet med smeltende ure og havde også tilføjet den hvilende, hudfarvede skabning midt i billedet.

De "smeltende" ure kan symbolisere tidens gang, som man oplever det under søvnen. Urene er gået i stå på forskellige tidspunkter, hvilket understreger en følelse af tidløshed og forstærker det stivnede og drømmeagtige. Det orange ur nederst til venstre af maleriet er dækket af myrer, som Dalí ofte benyttede i sine malerier som et symbol for døden og som symbol på kvindelige kønsorganer.

Den udflydende skabning midt i billedet anvendte Dalí i flere perioder til at repræsentere sig selv. Den kan opfattes som en efterligning af kunstnerens profil med lange, insektlignende øjenvipper og et penislignende fremspring ud af næsen. Den kan opfattes som en af de utydelige skabninger, der ofte kan optræde i drømme, og hvis form og sammensætning drømmeren ikke kan lokalisere nøjagtigt. Det lukkede øje kan tyde på, at skabningen selv er i en drømmetilstand.

De realistisk malede, forrevne klipper til højre repræsenterer spidsen af Cap de Creus-halvøen i det nordøstlige Catalonien, hvor Dalí voksede op og senere boede som ældre. Mange af Dalis malerier er inspireret af det catalanske landskab.

Ekstern henvisning 
 Reproduktion af "Erindringens bestandighed" 

Malerier fra Spanien
Malerier fra 1931
Christian Carl Frederik Ludvig von der Lühe

Christian Carl Frederik Ludvig von der Lühe (født 10. marts 1770 i København, død 24. oktober 1819 sammesteds) var en dansk officer og kammerherre, halvbror til Carl Gottlob Joachim von der Lühe.

Han var søn af overpræsident, kammerherre, gehejmeråd, Hvid Ridder, senere gehejmekonferensråd og Blå Ridder Volrad August von der Lühe og 2. hustru overhofmesterinde hos dronning Caroline Mathilde
Margrethe født komtesse Holck. Han blev 1786 student, privat dimitteret, 1789 cand.jur. og var 1791 udenlands med Frederik Sneedorff. 1806 blev han sekondløjtnant i Kongens Livjægerkorps, 1807 premierløjtnant og 1810 kammerherre. 1811 blev han karakteriseret kaptajn og sat à la suite og fik samme år kaptajns anciennitet.

Han var ugift.

Kilder 
 Danske Jurister 1736-1936.

Christian Carl Frederik Ludvig
Kammerherrer fra Danmark
Officerer fra Danmark
Danskere i 1700-tallet
Danskere i 1800-tallet
Personer i Englandskrigene fra Danmark-Norge
Personer fra København
Den sovende sigøjner

Den sovende sigøjner () er et oliemaleri fra 1897 af den franske naivistiske kunstner Henri Rousseau.

Maleriet forestiller en sigøjner-kvinde, der sover i orientalske klæder. Kvinden holder en stok i hånden og har et strengeinstrument og en vase ved sin side. Over kvinden står en løve, der nysgerrigt betragter kvinden. Løven har noteret kvindens tilstedeværelse, men fremstår ikke truende. Månen i billedet viser, at det er nat. Billedet er holdt i klare og distinkte farver. 

Rosseau lod maleriet udstille første gang på udstillingen Salon des Indépendants og forsøgte herefter uden held at sælge maleriet til borgmesteren i Rousseaus hjemby. Maleriet blev siden solgt til en parisisk trækuls-grossist, der havde værket i privat eje indtil 1924. Det blev herefter opdaget igen af kunstkritikeren Louis Vauxcelles og er i dag ejet af Museum of Modern Art i New York.

Maleriet har været inspiration inden for kunst og musik, og har ofte været modficeret og parodieret. Billedet indgik i en episode af The Simpsons i 1999 "Mom and Pop Art”, hvor Homer Simpson drømte, at han vågnede op inde i billedet.

Noter

Eksterne links 
 Beskrivelse af maleriet på MoMA's hjemmeside 

Malerier fra 1897
Malerier af Henri Rousseau
Frøknerne fra Avignon

Frøknerne fra Avignon (Fransk: Les Demoiselles d'Avignon) er et oliemaleri fra 1907 af den spanske kunstner Pablo Picasso.

Maleriet portrætterer fem nøgne prostituerede kvinder fra et bordel, der lå på gaden Carrer d'Avinyó i Barcelona. Kvinderne er fremstillet på en foruroligende konfronterende måde og ingen af dem er fremstillet på traditionel feminin vis. Kvinderne fremstår en smule truende og er gengivet med kantede og usammenhængende kropsformer. To er vist med ansigter, der har lighed med afrikanske masker, og tre er fremstillet med en type af ansigter, der stammer fra den iberiske tradition fra Picassos hjemland Spanien, hvilket giver dem en vildmands-agtig udstråling. Ved at tage primitivismen til sig og vælge at benytte et fladt todimensionelt billedplan, frem for et mere realistisk tredimensionelt, foretog Picasso et radikalt brud med den europæiske male-tradition. Frøknerne fra Avignon er anset for at være afgørende i forhold til den tidlige udvikling af kubismen og moderne kunst i almindelighed. Maleriet var revolutionært og kontroversielt og skabte både vrede blandt og uoverensstemmelser mellem hans nærmeste samarbejdspartnere og venner.

Eksterne henvisninger 
 Reproduktion af "Frøknerne fra Avignon" 

Malerier fra Spanien
Malerier fra 1907
Hans Pedersen (gymnast)

Ikke at forveksle med Hans Eiler Pedersen

Hans Pedersen (født 5. november 1887 i Højelse, død 22. september 1943 i Kimmerslev Sogn) var en dansk gymnast, som deltog i OL 1912 i Stockholm og 1920 i Antwerpen.

Pedersen vandt en sølvmedalje i gymnastik under OL 1912 i Stockholm. Han var med på det danske hold som kom på en andenplads for hold i svensk system. Hold fra tre nationer var med i konkurrencen, der blev afholdt på Stockholms Stadion.

Otte år senere, under OL 1920 i Antwerpen, var han igen med og vandt endnu en sølvmedalje for hold i svensk system. Holdet var sikret medalje på forhånd, da kun tre nationer stillede op. Sverige vandt guld med 1.363.833 point, Danmark fik 1.324.833, mens hjemmeholdet fra Belgien vandt bronze med 1.094.000 point.

Referencer

Eksterne henvisninger 
 

Gymnaster fra Danmark
Olympiske sølvmedaljevindere fra Danmark
Deltagere for Danmark ved sommer-OL 1912
Deltagere for Danmark ved sommer-OL 1920
VM i landevejscykling 2012, holdtidskørsel (mænd)

Mændenes holdtidskørsel blev som en del af VM i landevejscykling 2012 afviklet den 16. september 2012 i den hollandske provins Limburg, Holland.

Resultat

Referencer

Eksterne henvisninger 
 Officielle side 

Holdtidskørsel (mænd)
Sixteen Cities

Sixteen Cities er et amerikansk kristent rock-pop band, tidligere kendt som Issakar. De begyndte at spille i 2004, og består af Josiah Warneking (sang og tangenter), Josh Miller (guitar og sang), Joel Warneking (bas) og Chad McCutchen (trommer). De har været på turne i Danmark.

Diskografi 
 Love Is Making A Way, 2012
 Your Love Is EP, 2011
 Sixteen Cities, 2010
 Come As You Are EP, 2010
 Every Time It Rains, 2007 (som Issakar)
 The Times, 2005 (som Issakar)

Eksterne henvisninger 
 
 

Musikgrupper fra 2004
Rockgrupper fra USA
Kristen rock
Vandreren over tågehavet

Vandreren over tågehavet (tysk: Der Wanderer über dem Nebelmeer) er et oliemaleri (94,8 x 74,8 cm) fra 1818 af den tyske kunstner Caspar David Friedrich. Maleriet hænger i Hamburger Kunsthalle i Hamborg i Tyskland.

På et klippefremspring i forgrunden står en ung mand med ryggen til. Han er iført en mørkegrøn diplomatfrakke med lange bukser og holder en vandrerstav i sin højre hånd. Hans hår blæser i vinden, og han stirrer ud over et landskab, der er dækket af en tyk tåge. Foran ham dukker andre klipper frem med små træer. I horisonten til venstre anes bjerge, der går over i lavlandet til højre. Helt ude i horisonten fortsætter tågen i det uendelige, til den flyder sammen med skyerne.

Malerier fra Tyskland
Malerier fra 1818
Hvornår skal du giftes?

Hvornår skal du giftes? (på tahitiansk: Nafea Faaipoipo, på engelsk: When will you marry?) er et oliemaleri fra 1892 malet på Tahiti af den franske maler Paul Gauguin.

I 1891 rejste Gauguin til Tahiti for første gang. Selv om han der forblev en europæer, der kun i begrænset omfang kunne tale sproget i sit værtsland, viser bl.a. maleriet Hvornår skal du giftes?, at hans kunst hele tiden videreudviklede sig i forbindelse med det fremmede. Han kom tæt på de indfødte kvinder og placerede dem, i forbindelse med sine malerier, i den vilde natur, nøgne eller iført traditionelle, tahitianske klæder, selv om deres koloniherrer tvang dem til at bære missionærkjoler.

For- og mellemgrund er opbygget i grønne, gule og blå felter. Bagved strækker det tropiske landskab sig i intense, glødende farver. En traditionelt klædt kvinde har slået sig ned på grænsen mellem for- og mellemgrund. Bag hende knejser en anden kvinde, der iklædt en højhalset missionærkjole gør en bydende bevægelse med hånden. Modsætningerne er tydelige: Mens den forreste skikkelse hengiver sig til drømmende fantasier, er den bageste skikkelse gennemsyret af noget stift og regelbundet. Den forreste kvinde strækker sig ud i rummet, hendes ansigtstræk er stiliserede og forenklede. Den bageste kvindefigur er indsat plant med det gul-blå område. Hendes ansigt er malet med individuelle træk og udgør billedets centrum. Den lyserøde farve på hendes kjole adskiller sig klart fra de andre farver.
Måske afspejler de to kvinder Gauguins egen situation som fanget mellem kunstnerens og kvindernes verden, mellem tradition og det fremmede, ønsker og regler.

Det er uvist, hvem der stiller spørgsmålet "Hvornår skal du giftes?", og om det er et almindeligt udtryk eller en invitation.

Maleriet blev i februar 2015 solgt for næsten 300 millioner dollars og blev dermed verdens dyreste maleri.

Noter 

Malerier af Paul Gauguin
Malerier fra 1892
Carl Løvenskiold (toldforvalter)

Carl Eggert Georg baron Løvenskiold (11. september 1806 i Butterup – 20. april 1884 i København) var en dansk embedsmand og kammerherre, bror til Herman Løvenskiold.

Han var søn af hofjægermester og kammerherre, lensbaron Carl Severin Christian Herman Løvenskiold og Frederikke Elisabeth Conradine født Kaas, blev 1824 student (privat dimitteret), 1832 cand. jur., 1840 kammerjunker, 1844 told- og konsumtionskasserer i Frederikssund, 1859 toldforvalter sammesteds, fra 1862 i Næstved, blev 1867 kammerherre og fik 14. december 1877 (fra 1. april 1878) afsked. 2. april 1878 blev Løvenskiold Ridder af Dannebrog.

Han blev gift 6. november 1844 i Garnisons Kirke med sin slægtning, ejerinde af Vrejlev Kloster Margrethe Vilhelmine Annette Løvenskiold (5. oktober 1811 i København –  1. april 1890 i Vrejlev), datter af oberst, kammerherre Herman Hermansen Løvenskiold og Annette Kirstine født komtesse Knuth.

Kilder 
 Danske Jurister 1736-1936.

Kammerherrer fra Danmark
Riddere af Dannebrog
Toldembedsmænd fra Danmark
Danskere i 1800-tallet
Carl 01
Jurister fra Danmark
Baroner fra Danmark
Age of Chivalry

Age of Chivalry er et multiplayer-computerspil, der er oprettet som en mod for Valve Corporations kendte spilmotor, Source. Modden er grundlagt af Rikard Lindgren og Scott Chipman og udviklet af Team Chivalry. Spillet har et middelalderligt tema med fokus på nærkamp.

Kilder 
 Officiel hjemmeside: Age of Chivalry

Computerspil fra 2007
Windows-spil
Koutammakou

{{Infoboks verdensarvsområde
 | navn = Koutammakou, Batammaribaernes land
 | billede= Togo Taberma house 02.jpg
 |billedtekst  =Traditionelle tårnhuse fra Togo 
 |land         =  
 |type         = Kultur
 |sted         =  Kara
 |kriterie     =v, vi
 |ID           =1140
 |region       =  UNESCOs Verdensarvsliste (Afrika)
 |indskrevet   = 2004
 |forlængelser = 
 |fare         = 
 |link         = 
| landkort           = Togo
| label              = Napataregionen
| korttekst        = 
| coordinates      = 
 }}
Koutammakou, Batammaribaernes land er et traditionelt kulturlandskab på ca 500 km2 i Karaprovinsen i den nordøstlige del af det vestafrikanske land Togo, nær og delvis over grænsen til Benin.

Batammaribaerne som bor i dette område bygger og bor i traditionelle tårnhuse bygget af ler, Takienta''-huse. Denne byggeskik er en levende tradition, som afspejler sociale mønstre og forholdet til landskabet og livsformen. Husene er cylinderformede, og kan være bygget i to etager. Disse huse er efterhånden blevet et symbol for landet.

Verdensarvsområder i Afrika
Togo
Herman Løvenskiold (1805-1877)

Herman Frederik lensbaron Løvenskiold (5. august 1805 i København – 10. november 1877 sammesteds) var en dansk godsejer, bror til Carl Løvenskiold.

Han var søn af lensbaron, hofjægermester og kammerherre Carl Severin Christian Herman Løvenskiold og Frederikke Elisabeth Conradine født Kaas, blev 1824 student, privat dimitteret, og 1830 cand.jur. Han var fra 1831 besidder af Baroniet Løvenborg, ejer af Gislingegård (1843 til 1870) og Holbæk Ladegård (fra 1866). 1835 blev Løvenskiold hofjægermester, 1845 kammerherre og 12. marts 1861 Ridder af Dannebrog.

Efter hans død 1877 viste det sig, at baroniet var insolvent, og hans bo blev taget under fallitbehandling og baroniets administration overtoges af en kommission bestående af gehejmeråd C.A. Fonnesbech, grev Christian Albrecht Lerche til grevskabet Lerchenborg og amtmand, kammerherre C.L.A. Benzon. Dette betød, at Løvenskiolds ældste søn, Carl Herman Frederik Vilhelm Rammel baron Løvenskiold (1836-1917), i hele sin levetid var sat uden for indflydelse med hensyn til baroniets forvaltning. I 1909 blev hans brodersøn, baron Carl Løvenskiold, administrator af baroniet, og han arvede det 1917.

Han giftede sig 31. oktober 1833 med Anna (Annette) Elisabeth Theophile friherreinde Lüdinghausen genannt Wolff (28. marts 1809 på Roth Poniemon i Kurland – 17. januar 1866 i Kundby), datter af ejer af Poniemon Johann Wilhelm friherre Lüdinghausen gen. Wolff og Annette friherreinde von Borewilz.

Han er begravet på Nørre Jernløse Kirkegård.

Kilder 
Danske Jurister 1736-1936.
Danmarks Adels Aarbog 1949.

Herman
Lensbaroner fra Danmark
Godsejere fra Danmark
Kammerherrer fra Danmark
Hofjægermestre fra Danmark
Riddere af Dannebrog
Jurister fra Danmark
Danskere i 1800-tallet
Personer fra København
Filippa Suenson

Filippa Suenson (født 16. april 1986) er en dansk skuespiller, der har medvirket i flere teaterstykker og medvirket i den 7. sæson af Live fra Bremen.

Udvalgt filmografi 
 Rita (tv-serie, 2012-13) – Nina
 Idealisten (2015) – Eva, journalist
 Comeback (2015) – Lina
 Undtagelsen (2019)

Teater 
 Teater Grob – Håndbog i Overlevelse (2006/2007)
 Skuespillerskolen ved Aarhus Teater – Fit-Inn – devisingforestilling (2008)
 Aarhus Teater – Det Gyldne Kompas 2 (2009)
 Aarhus Teater – Tyve (2010)
 Aarhus Teater og Folketeatret – Be Kind if I'm a Mess – teaterkoncert (2011)
 Nationalmuseet og Frilandsmuseet – Nøddebo Præstegård (2011)
 Teatret Svalegangen, Teater Nordkraft og Team Teatret – Maestro (2012)
 Teater V - Sketch Sjov (2013)
 Tivoli - "Hairspray" (2016)

Eksterne henvisninger 
 Filippa Suensons officielle hjemmeside 
 Filippa Suenson  hos teamplayers.dk
 

Skuespillere fra Danmark